บขส. ยืนยันไม่มีการหยุดให้บริการเดินรถกับประชาชน
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด หรือ บขส. กล่าวชี้ข้อเท็จจริงกรณี มีผู้แชร์โพสต์ ประกาศ บขส. หยุดวิ่งรถทุกเส้นทางทั่วประเทศ เริ่มตั้งแต่วันพรุ่งนี้ (6 ต.ค.) ว่า ปัจจุบัน บขส. เปิดให้บริการเดินรถสายเหนือ สายตะวันออกเฉียงเหนือและสายใต้ รวม 31 เส้นทาง โดยยืนยันว่า ทุกเที่ยววิ่งคุมเข้มความปลอดภัยและปฏิบัติตามมาตรการป้องกันโควิด-19 ของสาธารณสุขอย่างเคร่งครัด ทั้งนี้ ตามที่ศูนย์บริหารสถานการณ์การแพร่ระบาดของ โควิด-19 หรือ ศบค. มีมติเห็นชอบการปรับมาตรการสำหรับกิจกรรมและกิจการในพื้นที่ควบคุมสูงสุดและเข้มงวด หรือสีแดงเข้ม 29 จังหวัด โดยผ่อนปรนมาตรการห้ามออกนอกเคหสถานเป็นระหว่างเวลา 22.00 น.– 04.00 น. ซึ่งจะมีผลบังคับใช้ตั้งแต่วันที่ 1 ตุลาคม 2564 ที่ผ่านมา โดย ให้บริการเดินรถ เส้นทางภาคเหนือ เปิดให้บริการจำนวน 10 เส้นทาง ภาคตะวันออกเฉียงเหนือและภาคตะวันออก เปิดให้บริการจำนวน 10 เส้นทาง และเส้นทางภาคใต้ เปิดให้บริการจำนวน 11 เส้นทางบขส.จำกัดจำนวนผู้โดยสารไม่เกินร้อยละ 75 ของจำนวนที่นั่งทั้งหมด ห้ามรับประทานอาหารบนรถ ตรวจวัดอุณหภูมิและขอความร่วมมือผู้ใช้บริการปฏิบัติตามมาตรการของสาธารณสุขอย่าเคร่งครัด